Seun verdrink in kanaalArgieffoto ŉ Tienjarige seun het Dinsdag in ŉ kanaal in Addo in die Oos-Kaap verdrink. Gemeenskapslede het skoolklere en ŉ -tas langs die kanaal opgemerk en die polisie in kennis gestel, het kapt. Gerda Swart, woordvoerder van die polisie, gesê. “Die polisie het onmiddellik ondersoek ingestel en die seun se liggaam is sowat 2 km van waar sy skoolklere gelê het in die kanaal gevind.” Volgens Swart het die seun glo Maandagmiddag na skool in die kanaal gaan swem en nie teruggekeer huis toe nie. Die seun se ouers het hom egter glo eers Dinsdag as vermis by die polisie aangemeld waarna ŉ soektog van stapel gestuur is. Die seun is as Amahle Majika geïdentifiseer. Die polisie ondersoek die voorval.